CELEX: 62006TN0354
Language: el
Date: 2006-12-04 00:00:00
Title: Υπόθεση T-354/06: Προσφυγή της 4ης Δεκεμβρίου 2006 — BAM NBM Wegenbouw και HBG Civiel κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/22
            
         Προσφυγή της 4ης Δεκεμβρίου 2006 — BAM NBM Wegenbouw και HBG Civiel κατά Επιτροπής
   (Υπόθεση T-354/06)
   (2007/C 20/33)
   Γλώσσα διαδικασίας: η ολλανδική
   Διάδικοι
   
      Προσφεύγουσες: BAM NBM Wegenbouw BV και HBG Civiel BV (εκπρόσωποι: M.B.W. Biesheuvel και J.K. de Pree, advocaten)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής της 13ης Σεπτεμβρίου 2006 σχετικά με διαδικασία του άρθρου 81 ΕΚ (υπόθεση COMP/38.456 — Άσφαλτος — Κάτω Χώρες — C(2006) 4090 τελικό), ή τουλάχιστον κατά το μέρος που ορίζεται ότι η BAM NBM και η HBG Civiel παρέβησαν το άρθρο 81 ΕΚ, κατά το μέρος που ως εκ τούτου επιβλήθηκαν πρόστιμα στην BAM NMB και στην HBG Civiel, κατά το μέρος που η BAM NBM και η HBG Civiel διατάχθηκαν να θέσουν τέλος στην παράβαση αυτή και να απόσχουν στο μέλλον από κάθε πράξη ή συμπεριφορά την οποία αναφέρει το άρθρο 1, καθώς και από κάθε πράξη ή συμπεριφορά που έχει τον ίδιο ή όμοιο σκοπό ή συνέπεια, και κατά το μέρος που η απόφαση αυτή απευθύνθηκε στην BAM NBM και στη HBG Civiel·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγουσες προσβάλλουν την απόφαση της Επιτροπής της 13ης Σεπτεμβρίου 2006 σχετικά με διαδικασία του άρθρου 81 ΕΚ (υπόθεση CΟΜΡ/38.456 — Άσφαλτος — Κάτω Χώρες), με την οποία τους επιβλήθηκαν πρόστιμα για παράβαση του άρθρου 81 ΕΚ.
   Προς στήριξη της προσφυγής τους, οι προσφεύγουσες ισχυρίζονται κατ' αρχάς ότι η απόφαση αντίκειται στο άρθρο 81 ΕΚ και στα άρθρα 7 και 23, παράγραφος 2, του κανονισμού 1/2003 και ότι δεν στοιχεί με την υποχρέωση αιτιολογήσεως κατά το άρθρο 253 ΕΚ. Κατά τις προσφεύγουσες, η Επιτροπή εσφαλμένως διαπίστωσε και ερμήνευσε τα πραγματικά περιστατικά και δεν υπάρχει επαρκής απόδειξη ως προς το ότι οι προσφεύγουσες παρέβησαν το άρθρο 81 ΕΚ.
   Επικουρικώς, οι προσφεύγουσες ισχυρίζονται ότι το άρθρο 2 της αποφάσεως αντίκειται στο άρθρο 23, παράγραφος 3, του κανονισμού 1/2003 και στις κατευθυντήριες γραμμές σχετικά με τα πρόστιμα (1). Κατά τις προσφεύγουσες, εσφαλμένως καθορίστηκε η σοβαρότητα της φερόμενης παραβάσεως. Έτσι, η παράβαση κακώς χαρακτηρίστηκε ως σοβαρότατη και τα πρόστιμα που επιβλήθηκαν είναι δυσανάλογα.
   Τέλος, η απόφαση ελήφθη κατά παράβαση ουσιωδών τύπων, μεταξύ άλλων καθόσον η Επιτροπή δεν γνωστοποίησε στις προσφεύγουσες τις επί της ανακοινώσεως των αιτιάσεων απαντήσεις των πετρελαϊκών εταιριών και των λοιπών κατασκευαστών έργων οδοποιίας, ενώ οι προσφεύγουσες είχαν υποβάλει σχετικό αίτημα.
   
      (1)  Κατευθυντήριες γραμμές για τον υπολογισμό των προστίμων που επιβάλλονται δυνάμει του άρθρου 15, παράγραφος 2, του κανονισμού 17 και του άρθρου 65, παράγραφος 5, της Συνθήκης ΕΚΑΧ (ΕΕ 1998, C 9, σ. 3).